บริษัทผลิตกังหันลม ที่ใหญ่สุดในโลก เป็นใคร ?
รู้หรือไม่ว่า ประเทศเดนมาร์กถือเป็นหนึ่งในประเทศที่ส่งออก นวัตกรรมการผลิตไฟฟ้าจากกังหันลม มูลค่ามากที่สุดในโลก  ในขณะที่ พลังงานไฟฟ้าที่ใช้ในประเทศแห่งนี้ก็ถูกผลิตมาจากพลังงานลมถึง 56%
7 เม.ย. 2564

บริษัทผลิตกังหันลม ที่ใหญ่สุดในโลก เป็นใคร ? /โดย ลงทุนแมน
รู้หรือไม่ว่า ประเทศเดนมาร์กถือเป็นหนึ่งในประเทศที่ส่งออก
นวัตกรรมการผลิตไฟฟ้าจากกังหันลม มูลค่ามากที่สุดในโลก 
ในขณะที่ พลังงานไฟฟ้าที่ใช้ในประเทศแห่งนี้ก็ถูกผลิตมาจากพลังงานลมถึง 56%
วันนี้ เรามารู้จักกับ Vestas Wind Systems บริษัทผู้ส่งออกนวัตกรรมกังหันลม
ที่มีมูลค่าบริษัท 1.2 ล้านล้านบาท ซึ่งถือเป็นหนึ่งในบริษัทที่ใหญ่ที่สุดในประเทศเดนมาร์ก 
โดยมีขนาดใหญ่เทียบเท่ากับปตท. บริษัทที่ใหญ่สุดในประเทศไทย
แล้วก่อนที่ Vestas Wind Systems จะมาทำธุรกิจกังหันลม
บริษัทแห่งนี้เริ่มต้นทำธุรกิจอะไรมาก่อน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ย้อนกลับไปเมื่อ 123 ปีที่แล้ว ที่ประเทศเดนมาร์ก  
คุณ Hand Smith Hansen ในวัย 22 ปี ได้เริ่มทำธุรกิจตีเหล็ก 
ก่อนที่ภายหลังจะขยายกิจการเข้าสู่การรับจ้างผลิตโครงเหล็กสำหรับกระจก 
ภายใต้บริษัท Dansk Staalvindue Industri 
 
อย่างไรก็ตาม ประเทศเดนมาร์กก็ได้ขาดแคลนเหล็กอย่างหนัก 
เพราะต้องนำไปเป็นวัตถุดิบที่ใช้ในสงครามโลกครั้งที่ 2
นั่นจึงทำให้คุณ Hand Smith Hansen ตัดสินใจล้มเลิกกิจการเหล็ก และก็ได้ก่อตั้งบริษัทใหม่ขึ้นมาชื่อว่า VEstjysk STaalteknik หรือ เรียกย่อ ๆ ได้ว่า Vestas โดยหันมาผลิตอุปกรณ์ที่ใช้ภายในบ้านและห้องครัว
ต่อมา บริษัทก็ได้ขยายธุรกิจออกไปอีกตั้งแต่ธุรกิจถังเก็บความเย็น ไปจนถึงเครนไฮดรอลิกสำหรับรถบรรทุกขนาดเล็ก
ซึ่งธุรกิจเครนไฮดรอลิกก็ถือว่าเป็นผลิตภัณฑ์ที่ประสบความสำเร็จอย่างมากจนสามารถนำไปจดทะเบียนแยกออกได้เป็นอีกบริษัท
หลังจากนั้น Vestas ก็ได้เริ่มรุกเข้าสู่ “ธุรกิจพลังงานทางเลือก”
โดยในช่วงเริ่มต้น ทางบริษัทก็ได้ทุ่มงบวิจัยและพัฒนาไปกับเทคโนโลยีกังหันลม 
เพื่อนำไปผลิตกระแสไฟฟ้า แต่ก็ไม่ประสบความสำเร็จ
นอกจากกังหันลมจะใช้ผลิตไฟฟ้าไม่ได้แล้ว ในตอนนั้นมีหลายคนบอกว่ากังหันลมต้นแบบตัวแรกยังมีลักษณะเหมือนกับที่ตีไข่ขนาดยักษ์ อีกด้วย
แต่ในที่สุด Vestas ก็สามารถผลิตกังหันลมได้สำเร็จ หลังจากวิจัยและพัฒนาอยู่เกือบปี และสามารถส่งออกไปยังสหรัฐอเมริกาได้ถึง 1,200 เครื่อง
อย่างไรก็ตาม บริษัทก็ต้องมาเผชิญกับอุปสรรคอีกครั้ง นั่นก็เพราะว่าบริษัทที่รับขนส่งกังหันลมของเขา เกิดล้มละลาย ทำให้ทางบริษัทไม่สามารถขนส่งกังหันลมให้กับคู่ค้าได้ทันเวลา
นั่นจึงทำให้คู่ค้าจากประเทศสหรัฐอเมริกาปฏิเสธชำระเงินค่ากังหันลม
ซึ่งเรื่องดังกล่าวก็ได้ส่งผลกระทบรุนแรงต่อสถานะทางการเงินของบริษัท Vestas ทันที
แต่ท้ายที่สุดแล้ว บริษัทก็สามารถผ่านวิกฤติมาได้
จนกระทั่งเกิดวิกฤติน้ำมันครั้งที่ 2 ในปี 1986
บริษัทก็ได้ตัดสินใจที่จะมุ่งเน้นไปที่การทำให้พลังงานลมเป็นพลังงานของโลก
จึงได้ขายกิจการเก่าทิ้งไปจนเกือบหมด 
และมาตั้งบริษัทผลิตกังหันลมที่มีชื่อว่า Vestas Wind Systems ขึ้นมา
โดยมุ่งไปพัฒนาเทคโนโลยีกังหันลม เพื่อตอบสนองความต้องการเฉพาะในพื้นที่ต่าง ๆ 
รวมถึงรุ่นพิเศษสำหรับพื้นที่ที่ลมพัดไม่แรง อีกด้วย
ในปี 2001 Vestas Wind Systems ก็ได้รับเลือกให้เป็นฟาร์มกังหันลมนอกชายฝั่งที่ใหญ่ที่สุดแห่งแรกในทะเลเหนือจากโครงการ Horns Reef ซึ่งจ่ายไฟให้ครัวเรือนในประเทศเดนมาร์กประมาณ 150,000 ครัวเรือน
ในปี 2019 Vestas ก็ได้กลายเป็นบริษัทผลิตกังหันลมที่ใหญ่ที่สุดในโลก 
โดยมีส่วนแบ่งการตลาดผู้ผลิตกังหันลมอยู่ที่ 18%
แล้วผลประกอบการของ Vestas เป็นอย่างไร ?
ปี 2018 รายได้ 372,566 ล้านบาท กำไร 25,113 ล้านบาท
ปี 2019 รายได้ 446,347 ล้านบาท กำไร 25,728 ล้านบาท
ปี 2020 รายได้ 544,873 ล้านบาท กำไร 28,346 ล้านบาท
จะเห็นได้ว่ารายได้ของบริษัทเติบโตขึ้นอย่างต่อเนื่อง เฉลี่ยปีละ 20%
ในขณะที่ปีวิกฤติโควิดที่ผ่านมา บริษัทก็ยังรักษาการเติบโตได้ดี
ส่วนหนึ่งเกิดขึ้นจากความต้องการเทคโนโลยีกังหันลมผลิตไฟฟ้า
จากการผลักดันของอุตสาหกรรมพลังงานสะอาด ในหลายประเทศทั่วโลก
ยกตัวอย่างก็เช่น โครงการ European Green Deal 
ที่เป็นนโยบายลดภาวะโลกร้อน และการเปลี่ยนแปลงของสภาพภูมิอากาศ 
โดยมีจุดมุ่งหมายคือ ทวีปยุโรปต้องไม่มีการปล่อยก๊าซเรือนกระจก ภายในปี 2050
หรืออย่างประเทศเกาหลีใต้และญี่ปุ่น ก็ได้ตั้งเป้าหมายไว้ว่าจะไม่มีการปล่อยก๊าซเรือนกระจกภายในปี 2050 ส่วนจีนก็ได้ตั้งเป้าหมายในลักษณะเดียวกัน โดยคาดว่าจะทำให้ได้ภายในปี 2060
ซึ่งแน่นอนว่านวัตกรรมของ Vestas Wind Systems ก็ถือเป็นหนึ่งในผลิตภัณฑ์ที่จะเข้าไปมีส่วนสำคัญที่จะทำให้โครงการเหล่านี้ เป็นไปตามแผน
ทั้งหมดนี้ ก็ได้สะท้อนไปยังมูลค่าของบริษัท Vestas ที่ปรับตัวเพิ่มขึ้นเป็น 2.3 เท่า เมื่อเทียบกับปีก่อน
จนปัจจุบัน มีมูลค่าสูงถึง 1.2 ล้านล้านบาท ซึ่งก็ได้ทำให้บริษัทแห่งนี้ เป็นบริษัทผู้ผลิตกังหันลมที่ใหญ่ที่สุดในโลก นั่นเอง..
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-